## Les Arts celebra el seu XX aniversari amb una estrena mundial, tres noves produccions i els directors d’orquestra més internacionals

*** S’ha presentat la temporada 2025-2026 del Palau de les Arts Reina Sofia amb el lema ‘Per a descobrir’**

El Palau de les Arts Reina Sofia celebra el seu XX aniversari amb tres noves produccions d’òpera (*Faust*, *Luisa Miller* i *Enemigo del pueblo*), un repertori que comprén 340 anys d’història, des de Marc-Antoine Charpentier, passant per Händel, Verdi, Gounod, Txaikovski, Strauss i Puccini per a concloure amb la seua primera estrena mundial, *Enemigo del pueblo,* de Francisco Coll, i amb els directors d’orquestra més internacionals al capdavant de l’Orquestra de la Comunitat Valenciana.

La secretària autonòmica de Cultura, Pilar Tébar, ha presidit hui la presentació en roda de premsa de la temporada 2025-2026 del centre d’arts valencià, acompanyada pel president del Patronat de Les Arts, Pablo Font de Mora, i el seu director artístic, Jesús Iglesias Noriega.

Tébar ha assenyalat que Les Arts fa “l’aposta artística més ambiciosa fins hui per a commemorar la vigència d’un projecte que va emergir en 2005 dins de l’aposta de la Generalitat per a consolidar la Comunitat Valenciana com a pol cultural de referència a Espanya i l’estranger”.

“Amb el lema ‘Per a descobrir’, la temporada 2025-2026 ens planteja una immillorable oferta per a satisfer la curiositat de l’espectador més exigent: deu títols d’òpera, un espectacle de sarsuela de nova creació, set propostes de dansa, deu potents programes simfònics amb els millors directors d’orquestra del circuit, cinc recitals de *lied*, una vetlada dedicada al gran repertori líric, sis sessions de Barroc, cinc representants de la música valenciana més actual, cinc nits amb el millor flamenc i dos concerts dedicats a les músiques del món”, ha destacat la secretària autonòmica.

Per la seua banda, el president del Patronat, Pablo Font de Mora, ha agraït el suport del Consell i, concretament, de la Conselleria d’Educació, Cultura, Universitats i Ocupació, al projecte que la societat civil va impulsar en Les Arts per a abordar nous reptes com l’obertura a nous públics, una major presència social, així com la implicació del teixit valencià en l’activitat de la institució per a commemorar els seus 20 anys de funcionament en una posició de fortalesa i visibilitat excepcional.

En este sentit, Iglesias Noriega ha remarcat, a més, el retorn del teatre valencià als circuits de producció internacionals en liderar en la present temporada tres nous muntatges amb algunes de les companyies d’òpera més importants del continent: La Scala de Milà, la Staatsoper Unter den Linde, el Maggio Musicale Fiorentino i el Teatro Real de Madrid.

D’acord amb el terme ‘Per a descobrir’, Les Arts advoca, un any més, per iniciar la seua temporada fora de la seua seu, en una gira de l’Orquestra de la Comunitat Valenciana (OCV) que, amb la direcció de Cornelius Meister, convida els ciutadans d’Altea, Cullera i Requena a conéixer les excel·lències de l’orquestra en este *tour* que culminarà amb el concert de la Jornada de Portes Obertes i que obri l’activitat al públic en l’edifici de Calatrava el 21 de setembre.

**Programació**

‘Les Arts és Òpera’ proposa descobrir, amb mirada renovada, alguns dels autors que han forjat la identitat artística del teatre en estes dos últimes dècades. Així, alça el teló el 3 d’octubre una ambiciosa nova producció de *Faust*, liderada per Les Arts en coproducció amb La Scala de Milà i la Staatsoper Unter den Linden de Berlín. Johannes Erath presenta un nou acostament a este emblema de l’òpera francesa, en el qual Charles Gounod visita el mite germànic per a revestir-lo de la sumptuositat de la *grand opéra*.

El Barroc menys conegut, amb *La descente d’Orphée aux enfers* i *Les Arts Florissants de Marc-Antoine Charpentier*, conviu amb títols indispensables de Georg Friedrich Händel que, tant en versió de concert (*Orlando*) com escenificada (*Giulio Cessara in Egitto*), donen compte d’un estil musical present en les propostes del teatre des dels seus inicis.

L’estrena mundial d’*Enemigo del pueblo*, de Francisco Coll, el 5 de novembre de 2025, marca una fita en la història de la institució amb la seua primera òpera encàrrec, juntament amb el Teatro Real de Madrid, en la qual la música del compositor valencià més internacional i la dramatúrgia d’Àlex Rigola transposen a la lírica la poderosa denúncia de Henrik Ibsen en la peça teatral del mateix nom.

L’obra de Giuseppe Verdi, compositor insubstituïble en la programació del centre operístic, capitalitza el tercer nou muntatge de la temporada, amb la captivadora *Luisa Miller*, títol amb el qual el geni de Busseto anuncia ja la seua celebrada trilogia popular, que formen *Rigoletto, Il trovatore* i *La traviata*.

El repertori alemany, amb el qual Les Arts i l’Orquestra de la Comunitat Valenciana han protagonitzat alguns dels capítols més memorables des de 2005, té la seua rèplica amb l’exuberant i hipnòtica *Salome* de Richard Strauss, mentres que el desolador lirisme d’*Eugenio Oneguin* reivindica l’òpera russa amb una de les seues grans obres mestres. *Turandot*, l’òpera inconclusa de Puccini i icona de les més llargues ovacions a la Sala Principal tanca la programació.

‘Les Arts és Sarsuela’ sorprén amb un espectacle de nova creació, *Un misterio de sainete o zarzuela a la cazuela*, en una idea d’Enrique Viana amb músiques del valencià José Serrano.

En el podi juntament amb Sir Mark Elder en la seua primera temporada com a titular, experts mestres lideren les propostes amb William Christie, James Gaffigan, Marc Minkowski, Lorenzo Viotti, Timur Zangiev, que tindran la seua rèplica en l’escena amb creadors respectats: Vincent Boussard, Valentina Carrasco, Johannes Erath, Damiano Michieletto, Àlex Ollé, Laurent Pelly i Àlex Rigola.

En el capítol simfònic, Les Arts fa el major desplegament de la seua història amb les batutes de major prestigi del circuit internacional al capdavant de l’OCV: Sir John Eliot Gardiner, Daniele Gatti, Gustavo Gimeno, Philippe Jordan, Fabio Luisi, Cornelius Meister, Javier Perianes i Dima Slobodeniouk, a més del titular la formació, Sir Mark Elder.

Així, ‘Les Arts és Simfònic’ oferix deu imponents programes, entre els quals figuren la *Quinta* de Mahler, l’*Octava* de Bruckner, l’oratori *La infància de Crist*, de Berlioz, la integral simfònica de Brahms i la integral de concerts per a piano i orquestra de Beethoven.

Per part seua, ‘Les Arts és Dansa’ acull set espectacles amb el més selecte del ballet clàssic, la dansa contemporània i el flamenc de la mà de la Compañía Antonio Najarro, Kor’sia, Compañía Manuel Liñán, Compañía Nacional de Danza, Compañía Antonio Ruz, el Ballet de Dormund i una nova producció de Les Arts amb Taiat Dansa en el marc del Festival Dansa València.

Cinc cites imprescindibles es presenten per als amants del *lied* amb els debuts en este cicle d’Angel Blue, Elsa Dreisig, Katharina Konradi i Michael Spyres, a més de l’esperat retrobament de l’aficionat amb Christian Gerhaher, mestre indiscutible del gènere. Mentres que ‘Les Arts és Grans Veus’ rep Nadine Sierra amb un programa en el qual la soprano recorrerà algunes de les obres que l’han convertida en una de les dives més fascinants de la dècada.

Àmpliament consolidat, ‘Les Arts és Barroc i Música Antiga’, enlluerna amb la presència de William Christie i Marc Minkowski i les seues formacions especialistes, en un cicle que, gràcies a la col·laboració amb el Centre Nacional de Difusió Musical, congregarà, a més, els més respectats conjunts i intèrprets: Vespres d’Arnadí & Serena Sáenz, María Espada, Les Époppés & Eva Zaïcik i Il Fervore & Jone Martínez.

Per la seua part, Les Arts no faltarà a la seua cita amb les diferents manifestacions de la veu, amb l’encís flamenc de Pitingo, Ángeles Toledano, l’Argentina, Juana la del Pipa i Ismael de la Rosa, ‘El Bola’, el *jazz* afrocubà de Chucho Valdés, o el pop barroc i teatral de Rufus Wainwright. Mentres que el teixit musical valencià estarà representat per Pau Alabajos, La Maria, Anna Mill + Pep Mirambell, Jonatan Penalba i Urbàlia Rurana.

Fecha: 05/06/2025